Gruwelfliek onttroon Spidey by loketNeve Campbell, Courteney Cox en David Arquette in April 2011 by die première van ‘Scream 4’ by die Grauman’s Chinese-teater in Hollywood, Kalifornië. Dié trio is nou, 11 jaar later, weer saam te sien in die nuwe weergawe van ‘Scream’, wat pas uitgereik is. (Foto: Kevin Winter/Getty Images North America/AFP) Scream, die jongste uitreiking deur New Paramount, het die naweek Spider-Man: No way home by die Noord-Amerikaanse loket onttroon nadat dié aksiefliek die afgelope paar weke die gewildste rolprent onder fliekgangers was. As gevolg van ŉ openbare vakansiedag (Martin Luther King Jr.-dag) was dit ŉ vier dae lange naweek in Noord-Amerika. Die jongste fliek in die immergewilde Scream-franchise het $30,6 miljoen (sowat R472 miljoen) oor dié tydperk ingeoes. Dit is goeie nuus vir die rolprentbedryf wat weens die Covid-19-pandemie gesteier het. Volgens David A. Gross van Franchise Entertainment Research was dit ŉ sterk openingsnaweek vir die gruwelfliek, selfs al kan Scream se openingsinkomste nie kers vashou by dié van Halloween 12 nie, wat in Oktober verlede jaar met ŉ bedrag van $49,4 miljoen (sowat R765 miljoen) geopen het. Neve Campbell, David Arquette en Courteney Cox, wat in 1996 in die oorspronklike Scream-fliek verskyn het, is ook in die nuwe rolprent te sien. Sony se Spider-Man: No way home is nou in die tweede plek, met ŉ gesonde inkomste van $20,8 miljoen (sowat R320 miljoen) gedurende die naweek. Die fliek het nou in die VSA altesaam $704 miljoen (sowat R11 miljard) en internasionaal $926 miljoen (sowat R15 miljard) ingebring. Sing 2, met die stemme van Reese Witherspoon, Scarlett Johansson, Matthew McConaughey, Bobby Cannavale, Pharrell Williams en Bono, is in die derde plek met ŉ inkomste van $10 miljoen (sowat R153 miljoen). Die vierde plek gaan aan die spioenriller The 355, wat $2,3 miljoen (sowat R38 miljoen) ingeoes het. Jessica Chastain, Penelope Cruz en Lupita Nyong’o is in dié fliek te sien. The Kings Man is in die vyfde plek, ook met ŉ inkomste van $2,3 miljoen (sowat R38 miljoen). Ralph Fiennes, Gemma Arterton, Rhys Ifans en Matthew Goode is in dié aksie-komediefliek te sien. Die res van die toptien‑flieks die afgelope naweek was: Belle met ŉ inkomste van $2 miljoen (sowat R31 miljoen) American Underdog met ŉ inkomste van $1,9 miljoen (sowat R29 miljoen) West Side Story met ŉ inkomste van $1,2 miljoen (sowat R18 miljoen) The Matrix: Resurrections met ŉ inkomste van $1 miljoen (sowat R15 miljoen) Licorice Pizza met ŉ inkomste van $950 000 (sowat R14 miljoen).